b'\n_START_ARTICLE_\nNuori kapinallinen\n_START_SECTION_\nVastaanotto ja arviot\n_START_PARAGRAPH_\nHelena Yl\xc3\xa4nen pit\xc3\xa4\xc3\xa4 elokuvaa visuaalisesti mestarillisena ja tunteisiin vetoavana draamana kolmesta lukiolaisesta. Kunkin nuoren ongelmien taustalla ovat ymm\xc3\xa4rt\xc3\xa4m\xc3\xa4tt\xc3\xb6m\xc3\xa4t, et\xc3\xa4iset ja valheellisia kulisseja yll\xc3\xa4 pit\xc3\xa4v\xc3\xa4t vanhemmat. James Deanin luoma uudenlainen kuva nuoresta lapsi-miehest\xc3\xa4 on Yl\xc3\xa4sen mukaan taannut elokuvalle kest\xc3\xa4v\xc3\xa4n aseman nuorisokulttuurissa._NEWLINE_Vuonna 1979 kolmekymment\xc3\xa4 suomalaista elokuva-arvostelijaa ja -asiantuntijaa \xc3\xa4\xc3\xa4nesti kaikkien aikojen sadasta merkitt\xc3\xa4vimm\xc3\xa4st\xc3\xa4 elokuvasta, ja Nuori kapinallinen oli mukana heist\xc3\xa4 kahdentoista listalla._NEWLINE_Nuori kapinallinen valittiin vuonna 1990 Yhdys\xc2\xadvaltojen kongressin kirjaston National Film Registryyn, johon kootaan esteetti\xc2\xadsesti, historialli\xc2\xadsesti tai kulttuuri\xc2\xadsesti merkitt\xc3\xa4vi\xc3\xa4 amerikkalais\xc2\xadelokuvia. The New York Timesin kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.'